Valmieras Kultūras centrs

Pūtēju orķestra “Signāls” koncerts “Kad kino sāk skanēt”
2026-04-29 19:00 - 20:30 (Europe/Helsinki) | Valmieras Kultūras centra lielā zāle, Rīgas iela 10, Valmiera, Latvija
29. aprīlī plkst. 19.00 pūtēju orķestra “Signāls” koncerts “Kad kino sāk skanēt”. Koncerta viesi – improvizācijas teātris “Imprūven”.
Ieeja: 5-7 EUR, biļetes “Biļešu Paradīzē”.

Mūsdienu deju grupas “Baltā” performance Valmieras Pārgaujas Valsts ģimnāzijas baseinā
2026-04-30 21:00 - 21:45 | Valmieras Pārgaujas Valsts ģimnāzija
30. aprīlī plkst. 21.00 Mūsdienu deju grupas “Baltā” performance Valmieras Pārgaujas Valsts ģimnāzijas baseinā

Koncertprogramma "Kāpēc man dziedāt svešu dziesmu?"
2026-05-04 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
LATVIJAS ŠLĀGERKANĀLS aicina uz zelta dziesmu izlases koncertu – KĀPĒC MAN DZIEDĀT SVEŠU DZIESMU
Jau daudzviet Latvijā ar vētrainām ovācijām ir izskanējusi šī vērienīgā koncertprogramma.
Lielā klausītāju atsaucība iedvesmojusi organizatorus un mūziķus turpināt šo tradīciju.
Un, protams, viens no labākajiem risinājumiem būtu to darīt maijā, kad sakarā Latvijas Republikas Neatkarības atjaunošanas dienu visapkārt valda patriotiska svētku noskaņa.
Nākamie koncerti notiks:
4. maijā – Valmieras Kultūras centrā
11. maijā – Rīgā, VEF Kultūras pilī
Koncertos piedalīsies populārākie latviešu estrādes mākslinieki, kuri izpildīs dziesmas no Latvijas mūzikas zelta fonda.
Uz skatuves kāps leģendārie: Viktors Lapčenoks, Liene Šomase, Uģis Roze, Lorija Vuda, Guntis Veits, Jenny May, Ieva Sutugova, kā arī bērnu popgrupa “Karameles”.
Tāpat uzstāsies Latvijas pirmais saksofonists Raivo Stašans. Par muzikālo noformējumu rūpēsies pavadošā grupa “ARmaestro”: Anatolijs Livča (klavieres), Pēteris Liepiņš (bass), Uģis Krūskops (sitamie instrumenti), Artūrs Kutepovs (ģitāra).
Pasākumus vadīs LATVIJAS RADIO ētera personība Elvis Jansons.
Uzmanību!
Kā koncerta īpašais viesis no ASV atlidos leģendārās grupas “Čikāgas piecīši” dalībnieks Armands Birkens. “Piecīšus” mīl visa Latvija, un šī mākslinieka komponētās dziesmas tiek dziedātas gadiem ilgi vairāku paaudžu garumā.

Viesību komēdija "Mani mīļie radiņi"
2026-05-11 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Smieklīga, sadzīviska un ļoti ģimeniska izklaides komēdija “Mani mīļie radiņi” ar lieliskiem aktieriem un košu vizuālo noformējumu!

Kādās lauku mājās radi ierodas uz saimnieces jubilejas ballīti. Viesi dalās ar saviem panākumiem, grib papriecāties un pastrīdēties, taču neviens nav sagatavots pārsteigumam, ko sagādā pati namamāte. Nu viesi ir izvēles priekšā – glābt jubilāri vai sevi? Katrs meklē savu patiesību, ne vienmēr to atrod, taču, neskatoties uz dažādiem raksturiem, dzīves notikumiem un kopējo apjukumu – laimīgas beigas ir iespējamas, jo ģimene ir vissvarīgākā!
Lomās – Indra Burkovska, Evija Krūze, Kaspars Zāle, Kristīne Nevarauska, Normunds Laizāns un Lauris Subatnieks. Izrādi kuplinās līnijdejotāju grupa “Aizvējš”
Autore: Aiva Birbele
Režisors: Gundars Silakaktiņš
Scenogrāfs: Ivars Noviks
Kostīmi: Jurate Silakaktiņa
Mūzika: Zane Dombrovska
Horeogrāfija: Inga Krasovska

Aleksandra Guzenko stand-up komēdija “Jūtu impērija”
2026-05-14 19:00 - 20:30 | Valmieras Kultūras centrs, Rīgas iela 10, Valmiera, Latvija
Komiķa Aleksandra Guzenko jaunā stand-up komēdijas izrāde “Jūtu impērija” nonāk pie skatītājiem! Sākot ar 9. aprīli Aleksandrs dosies pie stand-up žanra draugiem visā Latvijā ar savu jau trešo solo izrādi.
Ja Aleksandram būtu jāizvēlas vienu vārdu, kas raksturotu mūsdienas, tas būtu vārds “jūtas”. Beidzot cilvēki sāk atkust un vairāk uzmanības pieverš tam, kā viņi šajā brīdī jūtās. Ap cilvēku jūtām ir uzbūvēta vesela industrija: psihologi, kouči, pašpalīdzības grupas, grāmātas, randiņšovi un miljoniem komentāru soctīklos. Aleksandrs izdomāja pievienoties šai mūsdienu cilvēcībai un uzrakstīja par to stand-up izrādi. Paliek cerība, ka vismaz “Jūtu impērijas” laikā cilvēki jūtīsies labi.
Aleksandrs Guzenko ir stand – up apvienības “Comedy Latvia” sastāvā 12 gadus un šo gadu laikā piedalījies gan Latvijas Komēdijas balvā “Grābeklis”, gan Comedy Latvia slavenību cepienos un kopīgajās komiķu izrādēs. Tūres laikā, pirms viņa iznāciena, izrādi iesildīs komiķis – Kaspars Žilins.

Zemessardzes dibināšanas 35. gadadienas ieskaņas koncerts “Es savā zemītē”
2026-05-16 16:00 - 17:30 | Valmieras Kultūras centra lielā zāle, Rīgas iela 10, Valmiera, Latvija
16. maijā plkst. 16.00 Valmieras Kultūras centrā notiks Zemessardzes dibināšanas 35. gadadienas ieskaņas koncerts “Es savā zemītē”. Piedalīsies: Zemessardzes orķestris, Zemessardzes koris “Stars”, Zemessardzes deju ansamblis “Bramaņi”, Ādažu sākumsskolas deju kolektīvs “Rūta”, VEF kultūras pils VDK “Dižbramaņi”.
Ieeja bez maksas, saņemot ieejas karti Valmieras Kultūras centra kasē.

Koncerts "Aidā uz laukiem!"
2026-05-16 17:00 - 18:30 | Kocēnu kultūras nams, Alejas iela 3, Kocēni
16. maijā plkst. 17.00 Kocēnu Kultūras nama vidējās paaudzes deju kolektīvs (VPDK) “Savieši” un Kocēnu pamatskolas deju kolektīvs “Saulīte” ielūdz uz tautas deju koncertu “Aidā uz laukiem!” Kocēnu Kultūras namā.

VPDK “Savieši” vadītāja Ilona Migla pastāstīja: “Koncerts būs stāsts par kontrastiem, kas uzdzirkstī starp divām māsām – Madi un Irbi. Made ar vīru Antonu dzīvo laukos, kur ikdiena rit darbā un vienkāršos priekos, bet Irbe ar meitu ierodas no pilsētas, līdzi nesot pavisam citu dzīves ritmu un vērtības. Kopīgos darbos un amizantos pārpratumos noskaidrosim, vai pilsētas šarms iederas lauku klusumā. Dejā meklēsim atbildi par to, kas mūs vieno – tā ir vienkārša cilvēcība, mīlestība un prasme pasmieties pašiem par sevi.”

Koncertā “Aidā uz laukiem!” būs skatāmas dejas, kurās enerģisku puišu sacensība mijas ar darba motīviem un asprātīgu sižetu, kā arī rotaļīgas un sirsnīgas bērnu dejas.

Ieeja: 5 EUR, biļetes var iegādāties “Biļešu Paradīzē” un pirms koncerta – norises vietā.

ZiMinU viktorīna
2026-05-19 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
19.maijā plkst. 18.30 Valmieras Kultūras centrā “ZiMinU viktorīna”
Ieeja: 30 EUR (komandai). Biļetes: www.ziminu.lv

Starptautiskās deju sacensības “Super Crystal Cup 2026”
2026-05-23 10:00 - 15:00 | Valmieras Kultūras centra lielā zāle, Rīgas iela 10, Valmiera, Latvija
23. maijā plkst. 10.00 Valmieras Kultūras centrā notiks Starptautiskās deju sacensības “Super Crystal Cup 2026”.
Ieeja: 7 EUR, biļetes “Biļešu Paradīzē”.

YAMAHA mūzikas skolas jaunāko grupu audzēkņu koncerts "Mēs neapstāsimies"
2026-05-29 16:00 - 17:00, 2026-05-29 18:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
YAMAHA mūzikas skolas jaunāko grupu audzēkņu koncerts “Mēs neapstāsimies”

YAMAHA mūzikas skolas vecāko grupu audzēkņu koncerts "Tie esam mēs!"
2026-05-30 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
YAMAHA mūzikas skolas vecāko grupu audzēkņu koncerts “Tie esam mēs!”

Latvijas līnijdejotāju olimpiādes brīvdabas koncerts
2026-05-31 15:00 - 16:30 | Dzirnavu ezeriņa promenāde
31. maijā plkst.15.00 Dzirnavu ezeriņa promenādē Latvijas līnijdejotāju olimpiādes brīvdabas koncerts

Igaunijas zinātnes centra "AHHAA Science Centre" šovs Valmierā
2026-06-11 10:00 - 11:00
Igaunijas zinātnes centra “AHHAA Science Centre” šovs Valmierā!

11. jūnijā plkst. 10.00 tiekamies pie Valmieras Kultūras centra, lai piedzīvotu aizraujošus eksperimentus, kas skaidro zinātniskās parādības izklaidējošā veidā!
Pasākuma apmeklējums bez ieejas maksas.

Danču vakars ar Tautas mūzikas kopu “KamRadi”
2026-06-11 19:00 - 21:00 | Dzirnavu ezeriņa promenāde
Tuvojas vasaras saulgriežu laiks – brīdis, kad izbaudīt dabas pilnbriedu, pļavu ziedu reibinošo smaržu un no sirds izdziedāt vien šim laikam tik raksturīgo “Līgo, līgo!”.
11.jūnijā plkst. 19.00 Dzirnavu ezeriņa promenādē Valmierā Tautas mūzikas kopa “KamRadi” (vadītāja Līga Jeleviča) aicina kopā ieskandināt svētkus!
“Kopā padziedāsim, padancosim un iziesim skaistākās tradicionālās rotaļas. Gatavosimies svētkiem kopā: aicinām greznoties ar ziedu vainagiem, vīriem uzvilkt baltu kreklu un meitām – brunčus! Mīļi gaidīsim ikvienu – gan lielu, gan mazu! Lai skanīgi!” saka Līga Jeleviča.
Pasākuma apmeklējums bez maksas. Lietus gadījumā pasākums notiks Valmieras Kultūras centrā.

Deju uzvedums "JĀŅU NAKTI DARINĀJU" | DA "DAIĻRADE" 35. jubilejas koncerts
2026-06-13 22:30 - 23:59 | Neikenkalna dabas koncertzāle Dikļos
Neikenkalna dabas koncertzāle, Dikļi
13.jūnijā plkst. 22.30

Radošā komanda
Režisors: Juris Jonelis
Horeogrāfe: Lilija Lipora
Dramaturģe: Linda Rudene
Mūzikas autors: Kārlis Auzāns
Scenogrāfe: Elīna Milta Niedrāja
Gaismu mākslinieks: Oskars Pauliņš
Tradīcijas konsultants / antropologs: Edgars Lipors
Kostīmu māksliniece: Ilze Vītoliņa
Izpildītāji: DA Daiļrade, jauktais koris Sōla

DA “Daiļrade” mākslinieciskā vadītāja Iveta Pētersone-Lazdāne un baletmeistars Antons Freimans, repetitore Paula Āboliņa, koncertmeistars Jānis Lācis.

Atzīmējot 35 gadu jubileju, deju ansamblis (DA) “Daiļrade” aicina skatītājus uz īpašu notikumu – vērienīgu deju uzvedumu “JĀŅU NAKTI DARINĀJU”, kas veidots kā dzīvs Jāņu nakts rituāls. Tas nav paredzēts tikai skatīšanai – šī ir kopā būšanas pieredze, kurā arī skatītāji kļūst par daļu no nebijuša notikuma.
Vairāk nekā 80 “Daiļrades” dejotāji ļausies Jāņu nakts burvībai, iesaistot uzvedumā arī publiku – dziesmā, kustībā un kopīgā svinēšanā. Īpaši šim iestudējumam radīta oriģinālhoreogrāfija, jauni tērpi un vērienīga scenogrāfija, kā arī sarakstīta maģiska orģinālmūzika, kurai daudzbalsīgu skanējumu piešķir jauktais koris “Sõla”.
“Jubilejas ir brīži, kuros “Daiļrade” vienmēr izvēlas radīt ko jaunu. Arī mūsu 35 gadu jubileju atzīmējam ar vērienīgu deju uzvedumu “Jāņu nakti darināju”. Mums ir svarīgi iet savu ceļu jeb meklēt, eksperimentēt un ļaut tradīcijai elpot mūsdienīgā formā. Šoreiz apzināti iznākam ārpus ierastajām skatuvēm, lai Jāņu nakti svinētu tur, kur tā piederas visvairāk – dabā, ainaviski skaistās vietās. Šis uzvedums nav domāts tikai skatīšanai, jo tas ir kopā būšanas rituāls. Aicinām skatītājus kļūt par svinību daļu – dziedāt, dejot un būt klātesošiem. Svinēsim Jāņu nakti kopā. Līgo!” stāsta DA “Daiļrade” mākslinieciskā vadītāja I. Pētersone-Lazdāne.
Skatītāji tiek aicināti ierasties uz uzvedumu tautastērpos vai mūsdienīgos tērpos ar tautiskiem akcentiem. Šajā notikumā tautastērps nav dekoratīvs elements vai vizuāls fons, jo tas ir piederības apliecinājums un līdzdalības zīme. Apģērbs kļūst par daļu no kopīgā rituāla, kurā robeža starp skatītāju un izpildītāju apzināti izzūd. Ikviens, kurš ierodas, kļūst par Jāņu saimes daļu, nesot sev līdzi savu stāstu, dzimtas atmiņu un klātbūtni šajā naktī.
Jāņu nakts ir maģiskais brīdis, kad cilvēks atkāpjas no ikdienas kārtības un ieiet citā ritmā. Uguns, kustība, dziesma un kopā būšana nosaka šīs nakts ritmu. Šajā naktī mostas piederības sajūta un apziņa, ka piedalāmies tradīcijā, kas dzīvojusi pirms mums un turpināsies arī pēc mums. Deju uzvedums “Jāņu
nakti darināju” aicina skatītāju šo sajūtu piedzīvot nevis no malas, bet klātesot, ļaujoties horeogrāfijai un mūzikai atvērt pieredzi, kas tiek izjusta.
Uzveduma ritējums paralēli norisinās divos līmeņos – reālajā un mītiskajā. Ikdienā mītiskā pasaule paliek neredzama, taču Jāņu gaismā tā kļūst sajūtama un šķietami ar pirkstu galiem sataustāma. Šo pasauļu mijiedarbība atklājas caur Jāņu saimes satikšanos ar veļiem, dievībām, laumām, velniņiem un mošķiem, veidojot dzīvu, elpojošu rituālu, kurā robeža starp redzamo un neredzamo izzūd.

Biļetes “Biļešu Paradīzē”. Pirmās 300 biļetes par īpašo cenu – 20 EUR, pēc tam – 22 EUR. Pasākuma dienā biļetes cena – 25 EUR. Bērniem līdz 6 gadu vecumam (ieskaitot) ieeja bez maksas.

Komunistiskā genocīda upuru piemiņai veltīts atceres brīdis
2026-06-14 12:00 - 12:30 | Valmieras dzelzceļa stacija, Valmiera
14. jūnijā plkst. 12.00 Valmieras dzelzceļa stacijā notiks Komunistiskā genocīda upuru piemiņas dienai veltīts atceres brīdis, pieminot 1941.gada 14.jūnija deportāciju upurus.

Piedalīsies: Valmieras novada pašvaldības domes priekšsēdētājs Jānis Baiks, Valmieras muzeja direktore Iveta Blūma, Valmieras politiski represēto biedrība un tās vadītāja Dainuvīte Eglīte, Valmieras 4.skautu vienība (vadītājs Uldis Jansons), Valmieras Svētā Sīmaņa draudzes prāvests, mācītājs Edijs Kalekaurs, Zemessardzes 22. kaujas nodrošinājuma bataljona pārstāvji, nodrošinot goda sardzi. Muzikāli pavadīs duets “Mediante” (Zane Rozenfelde, Māris Rozenfelds). Atceres norisi vadīs skolotāja un stāstniece Agrita Gruzdiņa.

Ikviens aicināts nolikt ziedus, svecītes un pieminēt deportāciju upurus.

Valmieras novada tautas deju kolektīvu koncertuzvedums VIDUS ZEMES DEJAS DZĪRES
2026-06-20 18:00 - 19:30 | Valmieras estrāde, Dīvaliņa iela 10A, Valmiera, Latvija
Kad bizēs un brunču maliņās iepinas vējš un pastalas tiek sietas, lai mestos dejā, mostas Vidus zemes gars un sākas dejas dzīres – īstas un latviskas. Prieks nav jāmeklē tālu: tas dzīvo pašos cilvēkos. Tas skan soļos, kas senākos laikos mīti un šodien atkal no jauna izdzīvoti. Viedas sievas un jaunas meitas, stalti vīri un skolas puikas – visi vienā solī, vienā rakstā.
20. jūnijā plkst. 18.00 Valmieras estrādē notiks koncertuzvedums “Vidus zemes dejas dzīres”, kurā piedalīsies vairāk nekā 500 dejotāji no 21 Valmieras novada tautas deju kolektīva.
Koncertuzveduma dramaturģisko, deju kompozīciju un režijas koncepciju veido jaunie un radošie mākslinieki Reinis Rešetins un Aksels Aizkalns. Kopā ar horeogrāfi Sintiju Skrabi viņi iedzīvinās vienu no koncerta galvenajiem uzdevumiem – ienest jaunu elpu tautas deju tradīcijā, apvienojot laikmetīgu skatījumu ar latviešu kultūras mantojumu.
Koncertuzveduma režisors Aksels Aizkalns: “Laika gaitā esam pierādījuši, ka mūsu vietējie mākslinieki un speciālisti ir konkurētspējīgi visā Latvijā, tādēļ nolēmām īstenot šos svētkus, izceļot novadnieku radošo potenciālu. Koncertuzvedumā būs skatāmas Valmieras novada tautas deju kolektīvu vadītāju – Evitas Kaķītes-Brasas, Artas Stikānes, Agneses Lutces, Ingrīdas Upītes, Ilonas Miglas, Aritas Frišfeldes, Ilutas Uškānes – radītas oriģinālhoreogrāfijas. Kolektīvu vadītāji vispatiesāk izjūt savus cilvēkus, stāstus, vērtības un kultūras saknes, spējot tās pārvērst dzīvos un emocionāli piesātinātos skatuves darbos.”
Radošā komanda:
Režisors – Aksels Aizkalns
Mākslinieciskais vadītājs – Reinis Rešetins
Intermēdiju autore – Sintija Skrabe
Koncertā piedalīsies: JDK “Pērkons”, JDK “Pārgaujas delveri”, TDA “Gauja” studija, TDA “Gauja”, JDK “Sadancis”, JDK “Denči”, VPDK “Gauja”, VPDK “Pūrs”, VPDK “Dzieti”, VPDK “Mūri”, VPDK “Abuls”, VPDK “Līksme”, VPDK “Savieši”, VPDK “Skaņaiskalns”, VPDK “Lībieši”, VPDK “Naukšēni”, VPDK “Luste”, VPDK “Gaujmalieši”, SDK “Gauja FIX”, SDK “Tīne”, SDK “Ēvele”.
Pasākuma norisi finansiāli atbalsta Valsts kultūrkapitāla fonds.
Ieeja: pirmās 400 biļetes – 8 EUR, vēlāk – 10 EUR. Bērniem līdz 6 gadu vecumam (ieskaitot) ieeja bez maksas. Biļetes var iegādāties “Biļešu Paradīze” kasēs un elektroniski www.bilesuparadize.lv.

Vasaras saulgrieži Kocēnos
2026-06-21 20:30 - 23:30 | Kokmuižas promenāde
21.jūnijā “Vasaras saulgrieži Kocēnos” Kokmuižas promenādē. Plkst. 20.30 dziedās senioru vokālais ansamblis “Dziesmotā senatne” un draugi, no plkst. 21.00 dziesmas un danči kopā ar “Saulgriežu muzikantiem”. Degs ugunskurs, būs izbraucieni ar laivām.
Ieeja bez maksas

Izrāde “Skroderdienas Silmačos”
2026-06-22 19:00 - 21:00 | Valmieras estrāde, Dīvaliņa iela 10A, Valmiera, Latvija
Iemīļotā latviešu klasika “Skroderdienas Silmačos” šovasar dodas plašā tūrē, viesojoties vairākās Latvijas pilsētās un aicinot uz lustīgu līgošanu kopā ar “Silmaču” saimi.
Latvijas Jaunatnes teātra paspārnē populāri Latvijas teātru aktieri un dziedātāji apvienojušies vienā krāšņā uzvedumā, lai atdzīvinātu Rūdolfa Blaumaņa stāstu – ar humoru, dziesmām, mīlas līkločiem un, protams, kāzām!
Skatītājus sagaida dzīvespriecīga atmosfēra, asprātīgi dialogi un iemīļoti tēli, kas jau paaudzēm ilgi ir neatņemama latviešu vasaras un Līgo svētku sastāvdaļa. Šī izrāde ir iespēja gan no jauna iemīlēt klasiku, gan kopā ar ģimeni un draugiem piedzīvot īstu latvisku svētku sajūtu.
Lomās: Jānis Skanis vai Zigurds Neimanis, Aija Dzērve, Juris Jope, Jānis Kirmuška, Ieva Sutugova, Mariss Ķirsis, Rodrigo Struka, Kārlis Ērglis, Sandija Misika, Zane Burnicka, Laila Kirmuška, Ruta Vītiņa, Māris Skrodis, Laima Miltiņa, Elīna Bojarkina, Kārlis Tols u.c.
Par muzikālo pavadījumu rūpēsies Valdis Zilveris un draugi.
Režija: Laila Kirmuška
Muzikālais pavadījums: Valdis Zilveris un draugi
Izrādes notiks brīvdabas atmosfērā, radot īpašu tuvības sajūtu starp aktieriem un skatītājiem, kā arī ļaujot pilnvērtīgi izbaudīt vasaras vakarus un svētku noskaņu.
Bērniem līdz 5 gadu vecumam (neaizņemot atsevišķu sēdvietu) – ieeja bez maksas.
Izrādēs bez numurētām sēdvietām – pirmās 100 biļetes iepriekšpārdošanā tikai 19 EUR!
Īpašais tūres noslēgums – 23. jūnijā Druvienas Silmačos. Šajā izrādē īpaši atzīmēsim arī izcilā aktiera Jāņa Skaņa 75 gadu jubileju.
Pēc izrādes Druvienā – nakts balle ar grupu “Ballīšu krusttēvi” (ieeja bez maksas).
Nepalaid garām iespēju piedzīvot vienu no iemīļotākajām latviešu lugām dzīvā, enerģiskā un svētku pilnā interpretācijā – iespējams, tieši tavā pilsētā!
Ieeja: 19-25 EUR

Latvijas Radio bigbenda un Ievas Kerēvicas koncerts. Rudens koncertsezonas atklāšana
2026-09-19 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
19. septembrī plkst. 18.00 aicinām uz Valmieras Kultūras centra rudens koncertsezonas atklāšanu – Latvijas Radio bigbenda un Ievas Kerēvicas koncertu.
Latvijas Radio bigbends kopā ar daudzpusīgo un krāšņo vokālisti Ievu Kerēvicu klausītājiem piedāvā jaunu koncertprogrammu, kas izceļ komponista Zigmara Liepiņa daiļradi no grupas “MODO” 1970. gadu dziesmām un skaņdarbiem, līdz kino un teātra mūzikai.
Šajā programmā leģendārā latviešu komponista Zigmara Liepiņa skaņdarbi iegūs jaunu un svaigu skanējumu bigbenda aranžējumos, saglabājot to muzikālo dziļumu un emocionālo vēstījumu. Koncertā klausītāji varēs baudīt gan grupas “MODO” dziesmas, kas savulaik iezīmēja jaunu laikmetu Latvijas populārajā mūzikā, gan Liepiņa neaizmirstamās melodijas no kino un teātra izrādēm. Koncertprogrammas idejas autore un skatuves starmešu gaismā – Ieva Kerēvica, viena no izcilākajām Latvijas vokālistēm, kura ar savu balsi piešķirs šai mūzikai jaunu elpu un emociju dziļumu. Ieva savas skatuves gaitas, īpaši teātrī, ir uzsākusi tieši pateicoties Zigmara Liepiņa izrādei “Adata”, tāpēc viņus vieno īpaša muzikālā un mākslinieciskā saikne. Šis projekts ir veltījums latviešu mūzikas kultūras mantojumam, izceļot Zigmara Liepiņa daiļrades daudzveidību un nozīmi dažādos laikmetos un žanros.
Programmas aranžējumus veidojuši Ritvars Garoza, Madars Kalniņš un Kārlis Vanags.
Ieeja: 18 – 25 EUR. Ar Valmieras kultūras karti 1 EUR atlaide.

DAUGAVIŅŠ/ DŽILINDŽERS sarunu šovs PILNĪGI ATKLĀTI
2026-09-27 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
Bez maskām un kompromisiem — Daugaviņš un Džilindžers dodas Latvijas tūrē ar atklātu sarunu šovu
Šoruden Latvijas pilsētās pie skatītājiem dosies jauns un provokatīvs sarunu šovs “Pilnīgi atklāti”, kurā uz vienas skatuves satiksies divas spilgtas personības — aktieris Andris Daugaviņš un režisors Džilindžers. Divi harismātiski vīrieši, divi pilnīgi atšķirīgi dzīves ceļi un vakari, kuros nebūs ne izlikšanās, ne iepriekš sagatavotu atbilžu.
“Pilnīgi atklāti” ir dzīvs sarunu šovs par dzīvi uz pilnu jaudu — ambīcijām, varu, sievietēm, slavu, kritieniem, uzvarām un spēju pēc visa atkal piecelties. Tā būs iespēja skatītājiem iepazīt abus māksliniekus ārpus publiskajiem stereotipiem un dzirdēt stāstus, kas līdz šim palikuši aizkulisēs.
Andris Daugaviņš savu ceļu sāka jurisprudencē, izgāja cauri maksātnespējas procesiem un sarežģītām tiesvedībām, līdz negaidīti nonāca aktiera profesijā, kur īsā laikā kļuva par spilgtu un atpazīstamu personību.
Savukārt Džilindžers — no provinces puikas un šaha trenera — kļuva par vienu no provokatīvākajiem, apspriestākajiem un spilgtākajiem teātra un kino režisoriem Latvijā, kura darbi pazīstami arī ārpus valsts robežām.
Abi ir vienaudži, taču viņu dzīves ceļi bijuši krasi atšķirīgi. Šodien viņus vieno sešdesmit gadu dzīves pieredze, riski, uzvaras, kļūdas un drosme runāt bez maskām, bez pareizajām atbildēm un bez vēlmes kādam izpatikt. Skatītājus sagaida vakari ar ironiju, pašcieņu, asiem stāstiem un dzīves pieredzi, ko nevar izlasīt grāmatās.
Šova producents un idejas autors ir Jānis Kļaviņš, kostīmu māksliniece — Ance Beinaroviča, bet organizatori — kompānija “Forte Production”.
“Pilnīgi atklāti” no 26. septembra būs skatāms kultūras pasākumu norises vietās visā Latvijā.
